Vier Valentynsdag op 'n knap begroting | Vrouekeur
Hier is 10 maniere om hierdie Valentynsdag 'n hart te steel sonder dat jy 'n bank hoef te beroof!
Die maand van liefde is toevallig ook die maand waar baie van ons steeds besig is om na feestyd-oorbesteding te herstel. Met minstens nog twee weke voor betaaldag, is die tydsberekening van Valentynsdag nie ideaal vir enige iemand se bankbalans nie!
Budget Insurance gee hierdie praktiese wenke vir 'n prettige, bekostigbare Valentynsdag:
Romanse begin tuis – los die dolheid van restaurante en kies eerder 'n ete tuis. Stof daai kerse af en berei jou geliefde se gunstelingete voor, speel jou gunsteling-musiek en jou aand is gemaak. Jy kan 'n smaaklike driegang-maaltyd tuis geniet teen sowat 'n derde van wat dit jou in 'n restaurant uit die sak sou jaag, sonder die moeite om parkering te soek, met verbouereerde kelners te werk en oorvol restaurante te trotseer.
Laat staan die oulike, maar oortollige goed – wat sal jou Valentyn met daai oorgrote, peperduur teddiebeer, beker of reuse rooi hartjiekussing doen? Dié goed hoop gewoonlik op in 'n warboel van onnodighede, so spaar eerder daardie geld vir 'n goeie bottel wyn of 'n heerlike nagereg vir jou bly-by-die-huis aandete.
Neem 'n soetsappige fliek uit en geniet dit saam – niks opdollie nie, niks betaal vir parkering nie en niks sukkel met 'n gewemel van mense nie. Kry die springmielies reg, trek jou pajamas aan en geniet 'n romantiese rolprent.
Maak self 'n kaartjie – Valentynskaartjies kan baie duur wees. Deur relatief goedkoop materiaal van 'n kuns- en handwerkwinkel te gebruik, kan jy baie maklik 'n verpersoonlikte kaartjie maak wat sonder twyfel baie meer sal beteken! Laai ons oulike Valentynskaartjies hier af of klik hier vir 'n bietjie inspirasie.